Henrich Gerners gate 6 (Moss)

Henrich Gerners gate 6 er et hus i Henrich Gerners gate i Moss og et av de eldste husene i byen. Bygningen kalles også Gudegården, etter Mathias Gude (1797–1883), som kjøpte gården i 1838 og bodde der i 50 år. 

Bygningen har overlevd to bybranner; den første i 1807, som startet nord for gavelen av huset, og den andre i 1858, som stoppet ved ved søndre gavl. I huset har det vært bryggeri, postkontor og skofabrikk. Moss Aktiemøller eide det en tid fra 1960 og ønsket å rive huset, slik at de kunne utvide bedriften. Rivingsplanene ble stanset, og i senere tid har det vært restaurant i huset.

Historie 
Henrich Gernes gate 6, er en av to Gudegårder i Moss. Det er byens eldste tregård, undersøkelser viser at huset er fra slutten av 1600-tallet, men gårdens eiere kan føres tilbake på 1700-tallet.

Huset har hatt mange ulike funksjoner, det har blant annet vært skobutikk, postkontor og ølbryggeri. Mathias Gude dannet et brennevinsryggeri i denne gudegården, i 1838 ble det gjort om til Moss' første ølbryggeri, da han også kjøpte den store nabogården i Henrich Gernes gate 4.

Beboere

Mathias Gude 
Mathias Calmeyer Gude (1797–1883)  kom til Moss i 1814. Han begynte da i tjeneste hos sin onkel Johan Gude, som i 1787 hadde anlagt byens første brennevinsbrenneri i den såkalte Borthiggården i Storgaten 29. 

Mathias Gude kjøpte gården i Henrich Gerners gate 6 i 1838, og flyttet inn der. Han eide gården i 50 år, til sin død i 1883, og gården forbindes derfor først og fremst med ham. Mathias Gude tok borgerbrev som kjøpmann i 1823 og giftet seg i oktober samme år med sin kusines datter Marthine Elise Herfordt Bøckman (1805–1872) fra Alby. De fikk fem barn. En kjent nevø var landskapsmaleren Hans F. Gude (1825–1903). Mens Mathias var i full gang med å anlegge sitt brennevinsbrenneri i Gudegården, anla hustruen Marthine to urte- og frukthaver; den ene lå til selve gården. Hun fikk også plantet poppeltrær ved gården i Henrich Gerners gate.

Alfred Heilmann 
Alfred Konrad Rossing Heilmann (1877–1950)  var bryggeriets eier og leder fra 1910 til 1950. Heilmann var født i Trondheim, og da han var ferdig med skolegangen begynte han i bryggerilære. Etter læretiden flyttet han til Tyskland og tok etter hvert en diplomeksamen ved et bryggeriakademi der. han ble disponert ved Moss aktiebryggeri i 1911. I 1918 kjøpte han bryggeriet og omdannet det til et personlig selskap under navet Moss Bryggeri. Ved siden av ølbrygging begynte han å produsere «Moss rene maltekstrakt»; et produkt som slo godt an. Han overtok også den tradisjonsrike bedriften Gerners Gjær og spritfabrikk. I tillegg til å drive Moss Bryggeri og sitte i styret for Den Norske Bryggeriforening var Heilmann også kulturelt interessert og støttet kulturlivet i Moss. Han bidro også økonomisk til at byen i 1927 kunne ta i bruk en imponerende bibliotekbygning, som nå er hovedbiblioteket i Mossebibliotekene. Videre ga han penger til reising av musikkpaviljongen i Kirkeparken i 1920. Han var også interessert i bevaring av gamle bygg og bygningsmiljøer. Gerner-gården ble fredet i 1928.

Byggestil 
Huset i Gudegården består av to etasjer, i tillegg har huset to sidebygninger som er føyet sammen med en svalegang. Selve materialet i Gudegården er tre, så det er et under at huset har overlevd begge brannene som var i byen.

Referanser 

Henrich Gerners gate (Moss)